Александър Пушкин
Към фонтана на Бахчисарайския дворец

Превод от руски: Младен Исаев, —

chitanka.info

Към фонтана на Бахчисарайския дворец[0]

Фонтан на обич, жив фонтан!

Две рози дадох ти в подарък.

Обичам твоя глас излян

и сълзите ти с блясък ярък.

Дъжда ти сребърен блести

и ме поръсва с пръски хладни.

О, лей се, лей, вълна отрадна,

за истината ми шепти…

Фонтан на скръб и обич свята!

По мрамора да различа

се взирах, четох за страната,

но за Мария ти мълча…

Светило бледо на харема!

Нима забравено си ти?

Или Мария и Зарема

са само сладостни мечти?

Или сънят ми с вдъхновение

е в тая пустош начертал

най-бързо своите видения,

неясния ми идеал?

[0] Напечатано в сборника избрани стихотворения, 1826 г. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.